A keleti nyitás meghirdetése óta soha nem ment olyan kevés magyar áru Keletre, vagy egyáltalán az EU-n kívülre, mint 2018-ban. Ázsiába a magyar export mindössze 5,09 százaléka került, ami euró értékben is csökkenés 2017-hez képest – írja a hvg.hu.

A teljes magyar export 18,2 százaléka ment Európai Unión kívüli országokba 2018-ban – derül ki az Eurostat adataiból.

Ez a legalacsonyabb arány a Fidesz 2010-es hatalomra kerülése óta,

akkor és az első NER-években az export 21-22 százaléka irányult az unión kívülre. Az uniós átlag 35,7 százalék.

Orbán Viktor miniszterelnök 2012-ben azt a konkrét célt tűzte ki, hogy a magyar export harmada keletre menjen. Ehhez képest 2018-ban a teljes (euróban számolt) export mindössze 5,09 százaléka ment ázsiai országokba a KSH adatai alapján.

Az ázsiai import viszont fellendült: arányaiban a 2018-as év volt a legjobb ebben a tekintetben 2012 óta.

A hvg.hu külön is szemezgetett az egyes országokba irányuló magyar export adataiból: „Azért a magyar export ért el hatalmas sikereket 2018-ban. Például a Lesothóba irányuló kivitel 19 ezer százalékkal (!) nőtt, így már elérte a 11 millió forintot” – írja kicsit gúnyosan a portál.

Kiemelt kép: MTI/Miniszterelnöki Sajtóiroda/Szecsődi Balázs